**Felhívás a XXIX. Kálmány Lajos Népmesemondó Versenyen
való részvételre**

Kálmány Lajos (1852–1919) vidékünk első néprajzkutatója, a modern magyar folklórtudomány egyik megalapozója tiszteletére a Zentai Önkormányzat és a Zentai Városi Könyvtár huszonkilencedik alkalommal rendezi meg a Kálmány Lajos Népmesemondó Versenyt. A verseny elődöntőit április utolsó hetében öt körzetben: a Bánságban (Muzslya), Nyugat-Bácskában (Bácskertes), Közép-Bácskában (Temerin), Észak-Bácskában (Hajdújárás) és a Tisza mentén (Zenta), döntőjét pedig **2024. május 25-én** tartjuk. A jelentkezők korhatár nélkül a következő három kategóriában versenyezhetnek:

**1. Előadóművészi kategória:** egy népmese előadása. A versenyszám műsorideje legfeljebb 5 perc lehet. Korcsoportok:

*a)* óvodás korosztály,

*b)* 7–10 éves korosztály (kisiskolások),

*c)* 11–14 éves korosztály (felsős diákok),

*d)* 15–18 éves korosztály (középiskolások),

*e)* a felnőttek korosztálya.

**2. Néprajzi (népmesegyűjtő) kategória:** legendamesék gyűjtése

Nemrég elhunyt ludasi mesemondónkra, Barát Erzsébetre (1931–2023) emlékezve, az idén ebben a kategóriában legendamesék gyűjtését javasoljuk.

Az apokrif evangéliumokból, valamint az apokrif legendahagyományból eredeztetett legendamesék (AaTh 750–849) olyan szentekről (általában „Krisztus urunkról” és Szent Péterről) szóló történetek, amelyeket az egyház – a szentek legendáival ellentétben – hivatalosan nem fogadott el, nem kanonizált. Ezekben Krisztus, Szent Péter, Szent Mihály, angyalok, ördögök és földi emberek szerepelnek. Többségük tréfás mese, ahol a humor Szent Péter cselekedeteiből: indulataiból, botlásaiból, megérdemelt bűnhődéséből adódik, de vannak köztük komolyabb hangvételű történetek, valamint egyes dolgok eredetét elmesélő, az eredetmagyarázó mondákkal azonosítható szövegek is (például hogyan keletkezett a gomba, a fában a görcs stb.).

Ebben a kategóriában műsoridő-korlátozás nincs.

**3. Képzőművészeti kategória:** *A teknősbéka keletkezése, A rest többet fárad I.* és a *Szent Péter és a dratma* című mesék illusztrálása a következő képzőművészeti technikák alkalmazásával: tempera, vízifesték, zsírkréta (viaszpasztell), tus, illetve ezek kombinációi. Az ezektől a technikáktól való eltérést a szakmai zsűri nem veszi figyelembe.

Az alkotások mérete a következő legyen:

óvodások és alsós diákok: A/4-es méretű rajzpapír,

felsősök és középiskolások: A/3-as méretű rajzpapír.

Kérjük a versenyzőket, hogy alkotásaikat passepartout (papírkeret) nélkül küldjék be.

Az ajánlott mesék forrása:

1. *A teknősbéka keletkezése* (Barát Erzsébet meséje, Ludas)

Raffai Judit: *A Rézmonyos. Ludasi népmesék.* Palics–Ludas, Szabadka, 2000, 101–109. Forrás: [bajaimuzeum.hu/wp-content/uploads/2021/11/5.\_raffai\_judit\_a\_rezmonyos-ilovepdf-compressed\_1.pdf](https://bajaimuzeum.hu/wp-content/uploads/2021/11/5._raffai_judit_a_rezmonyos-ilovepdf-compressed_1.pdf)

2. *A rest többet fárad I.* (Szabó Etel meséje, Szaján)

Beszédes Valéria: *Jávorfácska. Félszáz szajáni népmese.* Szabadka, 1978, / Életjel Könyvek, 15./, 49–50. Forrás: <https://www.vamadia.rs/pdf.js/34094?fbclid=IwAR0uWHp4GCxH_tOLGS3QMkbkUF9f0mLxmxOOf7ZKAc0uoIDaInk1-arGDn4>

3. *Szent Péter és a dratma* (Cérna Miklós meséje, Oromhegyes)

Dala Sára: *Cérna Miklós történetei. Mesék, mondák, anekdoták Oromhegyesről.* Budapest, 2006, Hagyományok Háza, 29.

A képzőművészeti pályázatra érkező munkák hátlapján a versenyző teljes nevét, születési évét, levélcímét, telefonszámát, villámpostacímét és felkészítőjének nevét, elérhetőségeit kérjük feltüntetni. A képzőművészeti pályamunkák beküldési határideje: **2024. április 8.**

A verseny tehát két részből áll: **körzeti elődöntőkből** és **döntőből**. Az előadóművészi kategóriában a versenyzők a magyar népmesekincsből választhatnak tetszés szerint egy-egy népmesét. A néprajzi kategória versenyzői a nagyszüleiktől, szüleiktől vagy más ismerősüktől hallott legendamesét:

*a)* mint pályaművet külön dokumentumban lejegyezve és a gyűjtésre vonatkozó adatok feltüntetésével a **hajnal.anna84@gmail.com** villámpostacímre küldjék el, és/vagy

*b)* előadják a versenyen mint saját néprajzi gyűjtést.

Az előadóművészi kategóriában **csak online formában**, az alábbi Google-űrlap kitöltésével lehet benevezni: <https://forms.gle/dEUNxgP81Li9GKwB9>.

Bővebb felvilágosítás **Baráth Hajnal Annától** (063/569-247) kapható. Az előadóművészi kategóriában a jelentkezési határidő: **2024. április 8.**

**A Magyar Nemzeti Tanács kiemelt gyermek- és ifjúsági versenye.**